De tekniske systemer og det udstyr, som skal flytte Rubjerg Knude Fyr, bestod mandag eftermiddag deres generalprøve. Ved et løft på 600 tons løftede fyret sig få millimeter op fra undergrunden. - Så er vi sådan set klar til i morgen, siger John Christensen, projektleder hos BMS Krangården. Næsten som lillejuleaften Ved Rubjerg Knude Fyr, har det i sandhed været dagen før dagen. I morgen skal fyret flyttes ind i landet, og for to af morgendagens hovedpersoner, murermester Kjeld Pedersen og John Christensen fra BMS, så var det næsten lige som lillejuleaften. Murermester Kjeld Pedersen har gjort fyret klar til flytning. - Jeg håber, at det lykkes at komme i gang i morgen, siger murermesteren fra Lønstrup. Projektleder John Christensen skal udfører selve flytningen. - Kører vi rigtig godt, så flytter fyret omkring 12 meter i timen, siger han. Kulminationen på års planlægning I morgen kulminerer mere end et års planlægning, når Rubjerg Knude Fyr bliver skubbet 70 meter. - Der, hvor vi er kommet til nu, er alt bare gået efter snoren. Vi har ro i maven, siger John Christensen. Det var murermester Kjeld Pedersen fra Lønstrup, der i sin tid tog initiativet til at få Rubjerg Knude Fyr flyttet. John Christensen fra BMS Krangården i Holstebro kom hurtig med ind over planlægningen. Allerede for et halvt år siden forudså de tirsdag i uge 43 som flyttedagen. - Jeg havde skrevet, det var overstået i uge 43 og så havde du sagt, vi gik i gang i uge 42, siger Kjeld Pedersen og fortsætter: - Og så sagde du, at det blev tirsdag, så den kan du godt tage, siger Kjeld Pedersen henvendt til sin makker John Christensen fra BMS Krangården. - Hvis vi begynder at løbe ... John og Kjeld er klar til den store flyttedag. Alle forberedelser er overstået. Nu mangler der bare, at fyret skal flyttes 70 meter. - Hvis vi går med fingrene i bukselommen, så er der ingen problemer, siger John Christensen. Kjeld Pedersen fuldfører sætningen: - Og hvis vi begynder at løbe, så skal I slukke kameraet, siger han.

Referat:
De 16 donkrafte som skal løfte Rubjerg Knude Fyr i morgen, når fyret skal flyttes, løftede mandag eftermiddag fyret et par millimeter, da systemerne blev testet.